text: X Factor-Mias flise er blevet stjålet
  03 april 2017 kl. 14.49
  Hedensted Kommune beder på Facebook gerningsmændene om at levere flisen tilbage hurtigst muligt. 
  I forbindelse med Mia Kjær Sørensens flotte indsats i årets udgave af X Factor hyldede Hedensted Kommune deres lokale helt.
  Det blev gjort i ægte Hollywood-stil med en indgraveret flise, som kommunen skænkende Mia, da hun blev hædret inden finalen.
  Men lørdag morgen var flisen væk. Og det er ikke en aprilsnar – flisen er forsvundet.
  -Det er rigtig ærgerligt, at der findes folk, der ikke kan holde fingrene for sig selv. Vi håber, at det er en dårlig joke, og at flisen kommer på plads igen, siger kommunikationschef i Hedensted Kommune, Britt Harboe.
  Tyveriet er endnu ikke meldt til politiet. Kommunen har valgt at give gerningsmændene en ekstra mulighed for at komme på bedre tanker. De glemmer, at flisen har stor betydning for Mia og borgerne i kommunen.
  -Det slår et skår i hendes glæde og for dem, der betragter hende som byens stolthed. Hun var rigtig glad, da hun fik flisen, siger Britt Harboe.
  Det er endnu ikke sikkert, hvad der sker, hvis flisen ikke vender tilbage snart. Lige nu har kommunen erstattet flisen med en almindelig flise.
  
  